Софония медээчиниң ному

Киирилде

Софония медээчи Дээрги-Чаяакчының сөзүн Иудеяга бистиң эрага чедир VII вектиң ийиги чартыында медеглеп турган. Ол болза Иосия хаанның 621 чылда кылып чорутканы шажын-чүдүлге чаартылгаларының мурнундагы чылдар болур хире.

Номнуң өзек темазы: Амос медээчиниң баш бурунгаар чугаалааны Дээрги-Чаяакчының шииткел хүнү. Софония ол коргунчуг хүн кээрге, Дээрги-Чаяакчы Аңаа чагыртпайн турган бүгү улуска база чурттарга, ооң иштинде Иудея биле ооң кожазы чоннарга, кеземче онаар деп өттүр билип медеглээн. Мында ол хүннү «делегейниң төнчүзү» деп көрбейн, а бачыт биле дыңнангыр эвес чоруктуң шаг-үезиниң төнчүзү деп, Бурганның чонунуң ёзулуг арыглаашкынының хүнү деп көрүп турар.

Иерусалим бодунуң чурттакчыларының бачыттары дээш кеземче алган соонда, хоорайны катап тургузар, аңаа томаараан, чөптүг-шынныг чон чурттап эгелээр. Ынчан Иерусалимде чурттап турар улустуң амыдыралы өөрүшкү болгаш алдар-хүндү-биле долдунар, Дээрги-Чаяакчы Боду оларның аразынга чагырар.

1

1 Иудеяны Амоннуң оглу Иосия хаан чагырып турда , Дээрги-Чаяакчының Софонияга ажыдып чугаалаан сөзү бо-дур. Софония Хусийниң оглу, Хусий – Годолияның оглу, Годолия – Аморияның оглу, а Амория – Эзекияның оглу турган чүве-дир.

Дээрги-Чаяакчының шииткелиниң хүнү

2 «Мен чер кырында бүгү чүвени чок кылып каар мен – деп, Дээрги-Чаяакчы медеглээн. –

3 Кижилерни, мал-маганны узуткаар мен;

дээрниң куштарын, далайның балыктарын узуткаар мен .

Бузуттуг улусту дуурайлаткан чүвелери-биле кады чок кылып,

чер кырында бар улусту амылыг арттырбас мен – деп, Дээрги-Чаяакчы медеглээн. –

4 Мен Иудеяже база Иерусалимниң бүгү чурттакчыларынче холум анныр мен,

ол черде ·Ваал бурганның истерин шуут балап кааптар мен ,

ооң бараалгакчыларын, аңаа бараан болуп турар улусту амылыг арттырбас мен.

5 Бажыңнар кырындан сылдыстарның аг-шериинге мөгеер улусту ,

Мээң адым-биле деңге Милхом бурганның ады-биле даңгыраглап ,

мөгейиг кылыр улусту чок кылып каар мен .

6 Менден ойталааш, Менче чүткүвес, Менден дуза дилевес улусту

чок кылып каар мен.

7 Улус-чон, Дээрги-Бурган-Чаяакчының мурнунга ыыдың чиде бер ,

чүге дээрге Дээрги-Чаяакчының шииткел хүнү чоокшулаан-дыр .

Дөгерер өргүлүн Ол белеткеп, ону чиир улусту чалап, ыдыктап алган .

8 Дээрги-Чаяакчының өргүл хүнүнде нояннарны, тажыларны болгаш

даштыкылар хеви кедер бүгү улусту кезедип кээр мен.

9 Мен ол хүн эргин арта халып турар улусту ,

боттарының дээргилериниң ордузун күчүлел болгаш меге-биле долдуруп турар

бүгү улусту кезедир мен.

10 Ол хүн кээрге, Балык хаалгазындан , Иерусалимниң чаа кезээнден

уё-човуур, ыы-сыы дыңналыр,

Иерусалимниң тейлеринге коргунчуг дааш-шимээн үнер – деп,

Дээрги-Чаяакчы медеглээн. –

11 Согааш кудумчузунуң чурттакчылары, ыглажыңар,

чүге дээрге силерниң бүгү садыгжыларыңар,

мөңгүн-биле саарылга кылып турар улузуңар узуткаттырар.

12 Ол үеде Мен Иерусалимни чырыткы тудуп алгаш,

эргип кезип, турнуккан арага дег амыр-шөлээн улусту,

„Дээрги-Чаяакчы бистиң-биле эки-даа, багай-даа чүве кылбас“ деп бодаар улусту

кезедир мен .

13 Оларның байлаа өске улустуң олчазы апаар,

бажыңнары хоозурап каар.

Олар тудуп алган бажыңнарынга чурттавас,

тарып алган виноградының арагазын ишпес .

14 Дээрги-Чаяакчының өндүр улуг хүнү чоокшулап келген –

далаштыг кел чыдар.

Ол хүн качыгдалдың дааш-шимээни,

дайынчыларның алгы-кышкызы дыңналыр!

15 Ол хүн – килең хүнү, качыгдал биле хилинчектиң хүнү,

өлүм-чидим биле кызагдалдың хүнү,

кара булуттар биле дүмбей караңгының хүнү болур ;

16 дайынчы труба эдер,

быжыглалдыг хоорайлар биле бедик суургаларга удур тулчуушкунче кыйгы хүнү болур.

17 Мен кижи амытанны аажок кызагдаптарымга,

олар согурлар дег улчуп чоруптар ,

чүге дээрге Дээрги-Чаяакчыга удур бачыт үүлгеткен-дир.

Оларның ханы черже агар,

мөчү-сөөктери өдек дег тарай октаттынар .

18 Дээрги-Чаяакчының килең хүнүнде

оларны алдыны-даа, мөңгүнү-даа камгалап шыдавас .

Ооң хорадаан сагыжының одунга бүгү чер өрттенип каар ,

чырык черниң бүгү чурттакчылары хенертен бүрүнү-биле узуткаттырар.

2

1 Арын-нүүр чок чон!

Тодарадып каан хүн келбээнде,

силерни хатка сүрдүрген тараа саваңы ышкаш өскээр сүрүп аппарбаанда,

Дээрги-Чаяакчының кыптыккан килеңи силерни чиртип кааптаанда,

Ооң килеңиниң хүнү силерни таварбаанда,

чыглып, бөлдүнчүңер-ле!

3 Дээрги-Чаяакчыже чүткүңер , черниң бүгү томаанныг улузу,

Ооң күзел-соруун күүседип турар улус!

Чөптүг-шынныг чорукче чүткүңер, чөпшүл боорун кызыңар –

Дээрги-Чаяакчының килеңиниң хүнүнде

чаштынар аргалыг боор чадавас силер ».

Иудея-биле кожа чоннарны Дээрги-Чаяакчының кезедири

4 «Газа хоорайны чурттакчылары каапкаш баар,

Аскалон хоорай ээнзирээр,

Азот хоорайның чурттакчыларын чартык хүн иштинде үндүр сывырып аппаар,

Экрон хоорайны черден тура тыртар .

5 Далай эрии черниң чурттакчылары, керет аймак ,

ат болур силер!

Ханаан чер, филистимнер чурту,

Дээрги-Чаяакчы сеңээ үндүрген шииткелин дыңнадып тур:

Мен сени узуткап каар мен, чурттакчы чон чок артар сен!

6 Далай эрииниң кыдыы кадарчылар казанактары биле мал кажаалары турар одар-белчиир апаар .

7 Ол девискээр Иудеяның арткан чонунга онаажыр.

Олар аңаа сүрүг малын кадарар,

Аскалоннуң бажыңнарынга кежээ удуп дыштаныр –

оларның Бурганы Дээрги-Чаяакчы оларже сагыш салып,

эки чолду эгидер .

8 ·Моав чоннуң бак сөгленгенин , аммон чоннуң кочуургаанын –

оларның Мээң чонумну дорамчылап-кочулаанын,

ооң черинге кыжанганын дыңнап кагдым.

9 Ынчангаш дириг Бодумнуң адым-биле даңгыраглап тур мен – деп,

Аг-шериглиг Дээрги-Чаяакчы, Израильдиң Бурганы медеглээн. –

Моав Содом ышкаш, аммон чон – Гоморра ышкаш апаар .

Оларның чери кезээ мөңгеде шагар-оът дуй үнген,

кужурланчак девискээр, ээн кургаг хову апаар.

Мээң чонумнуң дириг арткан улузу оларны олчалап аар,

Мээң улузумнуң артынчызы оларның черин өнчү кылдыр алыр.

10 Ол бүгү хуу-салым оларга улуургаа дээш ,

Аг-шериглиг Дээрги-Чаяакчының чонун дорамчылап кочулап,

оон өрү көрдүнүп турганы дээш онаажыр.

11 Дээрги-Чаяакчы оларга коргунчуг болур,

черниң бүгү дүрзү-бурганнарын Ол чөгенчиг кылып каар.

Ырак чурттарда бүгү чоннар,

кайызы-даа бодунуң девискээринге, Аңаа мөгеер .

12 Силер база, эфиоптар ,

Мээң хылыжымга кыргыдып-хыдыдар силер.

13 Дээрги-Чаяакчы Бодунуң холун соңгу чүкче сунгаш,

Ассирияны узуткап каар.

Ниневия хоорай буступ каар ,

ону кургаг куруг хову ышкаш ээн чер болдурар.

14 Аңаа сүрүг мал, янзы-бүрү черлик дириг амытаннар дыштанып чыдар ;

үгүлер биле каарганнар хоорайның бузундуларынга дүннээр,

оларның эткен үннери бажыңнар иштинден дыңналыр,

эргинде хоозураашкын көстүр,

эжик-хаалганың пөш шагыглары картталып калган боор.

15 Ол-дур, өөрүп-байырлап, сагыш амыр чурттап турар,

чурттакчылары сеткил-чүрээнде: „Бо хоорай өндүр улуг, ол ышкаш хоорай чок!“ – деп турган

Ниневия хоорай ынчап баар-дыр .

Ол хоозуралга алзып, аң-мең чурттаар чер апаар!

Ооң чаны-биле эрткен кижи бүрүзү кайгап-харап,

кочулап сыгырар база олче холун чаңгыыр ».

Иерусалимниң келир үези

3

1 «Үймээнчи, бужар, кызагдакчы хоорай ат болур!

2 Ол Дээрги-Чаяакчыны тооп дыңнавас-тыр,

чагыг-сургаалды хүлээп албас-тыр,

бодунуң Бурганынга идегевес-тир,

Олче чоокшулавас-тыр.

3 Ооң нояннары ырланган арзылаңнар дег-дир,

баштыңчылары – кежээ чимзенген,

эртенге чедир чаңгыс-даа сөөк арттырбас бөрүлер дег-дир .

4 Хоорайда Бурганның медээчилери бодал чок, кара сагыштыг,

а бараалгакчылары Дээрги-Чаяакчының өргээзин бужартадып,

ыдыктыг хоойлуну үреп турар .

5 Чүгле Дээрги-Чаяакчы хоорайда чөптүг чүве кылып турар,

Ол бузуттуг чүве үүлгетпес.

Ол эртенниң-не чырыткылыг шын шииткел үндүрүп турар,

ынчалза-даа бузуттугларның ыядыр арны чок-тур .

6 Мен чоннарны узуткап кагдым,

оларның шивээлерин үреп бузуп кагдым.

Оларның кудумчулары ээнзиреп калган –

кым-даа оларны таварып эртпейн турар;

оларның хоорайлары хоозурап калган,

кижи шуут чок, чурттакчылар артпаан.

7 Мен чонумга: „Менден коргуп, чагыг-сургаалым хүлээп алыңар,

ынчан чурттап турар чериңерни узуткавас,

Мээң бодап алган кеземчем силерни таварбас“ – дээн мен.

А олар бузут үүлгедирин улам чүткүлдүг оралдажып турду.

8 Ынчангаш Мени манаңар! – деп, Дээрги-Чаяакчы медеглээн. –

Чоннарга удур херечилээр дээш көдүрлүр хүнүмге чедир манаңар.

Мен чоннарны чыып аарын , күрүнелерниң чурттакчыларын бөлерин база

оларже Бодумнуң ажынган сагыжымны,

бүгү кыптыккан килеңимни угландырарын шиитпирледим.

Мээң хорадаан сагыжымның одунга

бүгү чер өрттенип каар .

9 Мен ынчан чоннар шупту Дээрги-Чаяакчының адын кыйгырзын дээш

база Меңээ чаңгыс эптиг бараан болзун дээш,

оларның аксы-дылын арыглап каар мен .

10 Эфиопияда хемнер ындында Меңээ мөгеер улус –

Мээң тоо быдараан чонум чедип келгеш,

Меңээ өргүл белектерин эккээр.

11 Иерусалим, ол хүн сен чурттакчыларыңның

Меңээ удур үүлгедип турган бачыттары дээш

бак атка кирбес сен ,

чүге дээрге Мен турамык болгаш улуургак бүгү улусту сенден үндүре бээр мен,

ооң соонда Мээң ыдыктыг даамга өрү көрдүнмес сен.

12 Сеңээ чурттаар кылдыр томаараан, түреңги чонну арттырып каар мен,

Дээрги-Чаяакчының ады оларга хоргадал боор .

13 Израиль чоннуң артынчызы бузут үүлгетпес, мегелевес,

оларның аксы-сөзүнде кара сагыш чок боор .

Олар, хойлар ышкаш, одарлаан соонда, дыштанып чыдып аар,

оларны кым-даа дүвүредип хоюспас ».

Өөрүшкүнүң ыры

14 «·Сион-кыс, ырлап байырла, Израиль, өөрүп-байырла!

Иерусалим-кыс, сеткилиң ханызындан өөрүп-хөгле!

15 Дээрги-Чаяакчы сээң шииткелиңни күш чок болдурган-дыр,

дайзыныңны аткаарлаткан-дыр.

Израильдиң Хааны Дээрги-Чаяакчы сээң-биле-дир,

моон соңгаар айыыл-халаптан кортпас-тыр сен .

16 Ол хүн кээрге, Иерусалимге улус:

„Кортпа, ·Сион! Сээң холдарың суларавазын!“ – деп чугаалаар. –

17 „Дээрги-Чаяакчы Бурганың сээң-биле-дир,

Ол – күштүг Дайынчы, сени камгалап шыдаар.

Ол сен дээш өөрүүр , Бодунуң ынакшылы-биле сени оожургадыр ,

сен дээш өөрүп-байырлап, ырлаар“.

18 Биеэде демдеглеп турган байырлалдары дээш муңгагдап турар силерни чыыптар мен,

силерге үүрге-чүък дег болган бак адыңарны силерден адырып кааптар мен .

19 Мен ол үеде сээң бүгү дарлакчыларыңны кезедир мен.

Кошкак, аскак улусту камгалаар мен, үндүр сывыртаткан чонну чыыр мен.

Бак сөгледип турганы бүгү черлерге

олар алдар-хүндүлүг боор кылдыр кылып каар мен .

20 Ол үеде Мен силерни чыып алгаш, дедир чандырар мен .

Силер көрүп туруңарда, силерге эки чолду эгиткеш ,

чер-делегейниң бүгү чоннарының аразынга

алдар-хүндүлүг чон кылып каар мен».

Дээрги-Чаяакчының чугаалаан чүвези ол-дур.