Колосчуларга чагаа

Киирилде

Павелдиң бо чагааны база рим кара-бажыңга бижээни ылап хире. Ол боду Колоссыда христианнарны билбес турган, ук ниитилелди Буянныг Медээниң өске бир суртаалчызы үндезилеп тургускан чүве-дир. Утказының аайы-биле бо чагаа Эфесчилерге чагаага чоок.

Колоссы хоорай (Эфес хоорайдан чөөн талаже барык 200 км ыракта турар) янзы-бүрү чүдүлгелер нептерээн область девискээринге турган. Ооң ужун тус черниң бүзүрээннер ниитилелинге чиңгине христиан чүдүлге-биле дүүшпес меге өөредиглер нептерей берген.

Чамдык улус камгалал алыр дизе, чүгле эвээш санныг, онза мерген угаанныг кижилерге билдингир тускай билиглиг болур херек деп өөредип турган. Оларның өөредиин ёзугаар чүдек-бужар боттуг делегейден мага-боттуң күзел ханыышкынындан ойталаар арга-биле адырлып алыр ужурлуг. Бурганга тааржыр дизе, тускай ёзулалдар сагыыры албан деп олар бадыткап турган.

Павел ол меге өөредиг дугайында дыңнап кааш, Колоссыда христианнарны Иисус Христоска алыс шын бүзүрелге шынзыктырар сорулга-биле чагаа бижээн. Алыс шын мерген угаан – кижилерни Бурган-биле эптештирип турар Христос дугайында Буянныг Медээде деп элчин көргүзүп турар. Христос – бүгү чүвени чаяап каан эң дээди Күш, чүгле Ол мөгейиишкинге төлептиг. Христостуң өлүмүн дамчыштыр Бурган-биле эптешкениниң ачызында христианнар чүдүлгениң ёзулалдарынче аажок сагыш салыр чоруктан хосталыр, чүге дээрге оларның бодалдары ылап-ла чугула чүүлдер болур – буян кылыры, бот-боттарын удур-дедир өршээри, Бурганны алдаржыдары болгаш өг-бүлеге эки хамаарылгаларже хаара туттунар.

1

Киирилде сөстер

1 Бурганның күзел-соруун ёзугаар Христос Иисустуң элчини болган Павелден база бүзүрээн дуңмам Тимофейден байыр. 2 Колоссыда Бурганның Христоска башкарткан улузунга, Аңаа шынчы ха-дуңмавыска бижидим.

3 Бурган Адавыстан келген авырал болгаш амыр-тайбың силерге доктаазын!

Колосчуларның бүзүрели болгаш ынакшылы

Мөргүп тура, Дээргивис Иисус Христостуң Адазы боор Бурганга силер дээш үргүлчү өөрүп четтирер-дир бис . 4 Чүге дээрге бис Христос Иисуска бүзүрээниңер дугайында база Бурганның бүгү улузунга ынакшылыңар дугайында дыңнап кагдывыс. 5 А бүзүрелиңер болгаш ынакшылыңар силерни дээрде манап турар , идегээриңер чүведен төрүттүнген. Ол бүгүнүң дугайында эң баштай Буянныг Медээниң алыс шын суртаалын дамчыштыр дыңнаан силер. 6 Ук Буянныг Медээ силерде база чеде берген болгай. Бурганның авыралының дугайында эң баштай дыңнап кааныңар база ооң алыс шынныын билип кааныңар хүнден бээр силерниң араңарга кандыг болчук, Буянныг Медээ бүгү делегейге база шак ынчаар өзүп-көвүдеп , үре-түңнелин көргүзүп турар. 7 Силер ол авырал дугайында бис-биле дөмей ажыл кылып чоруур ханы ынак эживис, силерге ажыктыг боору-биле Христоска шынчы бараан бооп турар Эпафрастан дыңнаан силер. 8 А биске Эпафрас Ыдыктыг Сүлдениң силерге хайырлааны ынакшыл дугайында чугаалаан.

Христос болгаш Ооң ажыл-херээ

9 Ынчангаш ол бүгүнүң дугайында дыңнап каан хүнүвүстен бээр силер дээш үзүк-соксаал чок мөргүп тур бис . Бурган силерге Сүлдеге башкарткан мерген угаан болгаш тодаргай угаашкын-биле Ооң күзел-соруун эң долу билип аар аргадан бээрин дилеп тур бис . 10 Дээрги-Чаяакчыга төлептиг амыдырал-биле амыдыраарыңар дээш ; Ооң сеткили ханар бүгү чүүлдерни кезээде кылырыңар дээш; кандыг-даа буянныг ажыл-херээңерниң үре-түңнелдиг боору дээш база Бурган дугайында билииңерниң өзери дээш , мөргүп келдивис. 11 Ындыг боор кылдыр, Ол силерни Бодунуң өндүр улуг күчүзүнге дүүштүр кандыг-даа күш-биле быжыктырзын база бүгү чүвени туруштуу-биле шыдажып эртер арганы силерге хайырлазын .

12 Бодунуң улузунуң чырыткылыг өнчүзүнден үлүг алыр арганы силерге бергени дээш, Адага өөрүшкү-маңнайлыг өөрүп четтириңер. 13 Бурган бисти караңгының чагыргазындан хостааш , Бодунуң ханы ынак Оглунуң Чагыргазынче көжүрүп эккелген . 14 Бис Ооң ачызында хосталганы – бачыттарывысты өршээрин чедип алган бис .

15 Христос дээрге көзүлбес Бурганның каракка көстүр овур-хевири-дир .

Ол – Бурганның бүгү чаяалгазының бажында эң улуг Оглу-дур .

16 Чүге дээрге Бурган дээрде-даа, черде-даа турар база

көстүр-даа, көзүлбес-даа бүгү чүвени:

дүжүлгелерде орарларны, күштерни, чагырыкчыларны болгаш

эрге-чагырга ээлерин Христосту дамчыштыр чаяаган.

Бүгү чүве Ону дамчыштыр база Аңаа дээш бооп чаяаттынган .

17 Ол хамыктың мурнунда бар турган,

бүгү чүве Ону дамчыштыр харылзажып, аразында чогумчалыг тудушкан.

18 Ол мага-боттуң (азы христиан ниитилелдиң) база Бажы .

Ол – эң улуг Оглу, өлүглер аразындан катап дирилген улустуң баштайгызы ,

бүгүдениң эге дөзү , ынчангаш Ол бүгү чүүлдү баштап турар.

19 Чүге дээрге Бурган Бодунуң бүдүн-бүрүн бүдүжү

Христоска бар болзун деп күзээн-дир .

20 Бурган Христосту дамчыштыр бүгү чүүлдерни

Боду-биле эптештирип алырын күзээн.

Ооң ·белдир-ыяшка төккен ханын дамчыштыр

Бурган дээрде-даа, черде-даа бар бүгү чүүлдер-биле эл-хол бооп, эптежип алган .

21 Бир шагда бузуттуг-бак херектериңер болгаш сагыш-бодалдарыңар ужун Бурганның дайзыннары, Оон аңгылаткан улус чордуңар . 22 А ам Бурган силерни Бодунуң мурнунга ыдыктыг, кем-буруу чок, четпес-дудуу эвес улус кылдыр хүлээп аар дээш , Христостуң эът-мага-бодунуң өлүмүн дамчыштыр силерни Боду-биле эптештирип алган. 23 Чүгле бүзүрелиңер быжыг болгаш чаныш-сыныш чок улус бооп көрүңер , Буянныг Медээни дыңнап каарыңарга, силерге хайырлаан идегелден кажан-даа өскээр барбаңар. Ол Буянныг Медээни чырык черде Бурганның бүгү чаяалгазынга медеглээн, силер база дыңнадыңар чоп . А мен, Павел, ол Буянныг Медээниң бараан болукчузу апардым .

Павелдиң христиан ниитилелге бараан болганы

24 Мен ам силер дээш көрген хилинчээм ужун өөрүп тур мен . Чер кырынга амыдыралымга хилинчек көрүп тура, Христостуң мага-боду боор ниитилел дээш Ооң хилинчээниң четпейн барган хемчээлин эчизинге чедирип турарым бо. 25 Бурганның меңээ дааскан даалгазын ёзугаар , христиан ниитилелдиң бараан болукчузу апардым, чүге дээрге Ол меңээ Бодунуң медээзин эң долузу-биле силерге медеглээр айтыышкын берген.

26 А ол медээ – бүгү салгалдардан бүгү үелерде чажырып келген чажыт-тыр. Бурган ам ол чажытты Бодунуң улузунга ажыдып берген . 27 Өске бүгү чоннарның аразынга кайы хире өндүр-чаагай эртине-байлак ол чажытта барын Бурган Бодунуң улузунга ажыдар бодаан. А ук чажыт – Христостуң силер-биле сырый харылзаалыында . Христос дээрге Бурганның өндүр-чаагайындан үлүг алыр идегелиңер-дир . 28 Кижи бүрүзүн Христос-биле харылзаазының ужун чедишкен кылдыр Бурганның мурнунга эккеп көргүзер дээш, улусту бисте бар-ла мерген угаан-биле айтып-сургап, өөредип, Христосту оларга суртаалдап турар бис. 29 Ол сорулганы боттандырар дээш карак кызыл ажылдап , Христостуң меңээ бергени бүгү чүткүл-күжүм-биле демисежип чоруурум бо-дур .

2

1 Силер дээш, Лаодикияда чурттаан христианнар дээш база арын көржүп душпааным өске бүгү улус дээш, кайы хире чаныш-сыныш чок демисежип келгенимни билип аарыңарны күзеп тур мен. 2 Бүгү ол улус Бурганның чажыды – Христосту билип алгаш , ол долу билиг-биле бажын ажыр байызыннар дээш, оларның чүректерин ынакшылдың чештинмес доңу-биле доңнап, сорук киирер дээш демисежип келдим. 3 Чүге дээрге мерген угаан болгаш билигниң хамык эртине-байлаан Христоста шыгжаан .

4 Кым-даа силерни ааска чаагай оптуг сөстер-биле дуурайлап шыдавазын дээш , силерге ону чугаалап тур мен. 5 Мага-бодум араңарга турбаза-даа, сагыш-сеткилим силер-биле кады . Ол ышкаш силерниң ужур-чурумуңарны , Христоска бүзүрээниңерниң кайы хире быжыын көргеш, өөрүп тур мен.

Шажын-чүдүлгениң эвес, а Христостуң чалчалары болуңар

6 Бир-тээ Христос Иисусту Дээргивис деп хүлээп көрген болганыңарда, Ооң-биле харылзаалыг амыдыраңар . 7 Христостан ханы дазыл тыртып, амыдыралыңарны Ооң үндезининге тудуп үндүрүңер , силерге суртаалдааны дег, бүзүрелиңерден күш кириңер. Дээрги-Чаяакчыга өөрүп четтиргениңер эриин ашсын! 8 Кичээниңер: силерни кандыг-бир кижи Христостан эвес, а улустуң чаңчылдарындан , бо делегейни башкарган хоойлу-дүрүмнеринден укталган меге хоозун угаашкыннар-биле дуурайлап кааптазын . 9 Чүге дээрге Бурганның бүдүн-бүрүн бүдүжү Христоста боттангаш, эът-мага-боттуг бооп, амыдырай берген . 10 Бүгү күштерни болгаш эрге-чагырга ээлерин башкарып турар Христос-биле харылзаа тударыңарга, Ол силерни бүрүнү-биле бүргей апкан . 11 Ооң-биле харылзаалыг апаргаш, ·кыртыжап демдектээшкинни база алган силер. Ынчалза-даа кижи холу-биле кылган кыртыжап демдектээшкин эвес-тир ол – Христостуң кылган кыртыжап демдектээшкини бачыттыг бүдүжүңерни адыра сивирип каапканыңарда . 12 Силер ·сугга суктуруп тура, Христос-биле кады ажааттыргаш, а оон Ону өлүглер аразындан ковайтыпкан Бурганның күчүзүнге бүзүрээниңер дамчыштыр Ооң-биле кады катап дирилген силер .

13 Бир шагда кыртыжап демдектеттирбээн бачыттыглар турганыңар ужун өлүг чордуңар. Ынчалза-даа Бурган ам силерни Христос-биле кады тынгарыпкан . Ол бистиң бүгү бачыттарывысты өршээген . 14 Ол ыдыктыг хоойлунуң биске удур бижээн айтыгларының даңзызын – өрелеривистиң даңзызын балап каапкаш , ону ·белдир-ыяшка чыпшыр кадап, күш чок болдурду . 15 Ол күштерни болгаш эрге-чагырга ээлерин демисежир харык чок кылып, белдир-ыяшка өлүмүнүң күжү-биле оларны тиилээш , ажыы-биле сойгалап, кочу-шоотка киирген .

16 Ынчангаш чүнү ижип-чип турарыңарга база шажынчы байырлал хүннеринге, ай чаазынга азы ·амыр-дыш хүнүнге сылдаглап , кымның-даа силерни буруу шаварын болдурбаңар . 17 Ол бүгү дээрге чедип кээр ужурлуг чүүлдүң чүгле хөлегези-дир , а алыс утка-дөс, үндезин – Христоста! 18 Томаараан бооп баажыланганындан мага ханып, ·дээрниң төлээлеринге мөгейип, көрген ·ажыдыышкыннарынга ооргаланып, өрү көрдүнүп чоруур улустуң силерни буруу шава бээрин болдурбаңар. Олар чүгле кижиниң угаан-бодалын барымдаалаар болгаш, хей-ле улуургаарлар. 19 Ындыгларда мага-боттуң Бажы-биле харылзаа чок. А ол Баштың бүгү кезектери сиирлер болгаш чүстер дузазы-биле каттыжып тудушкан бүдүн мага-ботту башкарарга, мага-бот бүрүнү-биле Бурганның күзеп-бодаанын ёзугаар өзүп-мандыыр .

Христос-биле кады өлүрү болгаш амыдыраары

20 Христос-биле кады өлү бергеш , бо делегейни башкарып турар хоойлу-дүрүмден хостуг апарган силер. Чүге-ле ам, бо делегейге хамааржыр хевээр дег, мындыг айтыышкыннарга чагыртып чоруур силер: 21 «Ону тутпа!», «Мону амзава!», «Аңаа хол дегбе!» 22 Ол бүгү хоруглуг чүүлдер дээрге ажыглаан соонда күш чок апаар чүүлдер-дир, оларның ажыглалы-даа ол-дур. Ындыг сагылгалар дээрге чүгле кижилер чогааткан дүрүмнер болгаш өөредиглер-дир! 23 Ол бүгү дүрүмнер, чүгле даштындан көөрге, мерген угаанныг бооп сагындырар. Оларда чүгле кижиниң чогаатканы чүдүлге, меге томаарыышкын болгаш мага-боттуң чилчиин үзер чорук бар, а бачыттыг бүдүжүнге удур туржур кандыг-даа күш чок!

3

1 Бир-тээ Бурган силерни Христос-биле кады катап диргизип каан болганда , Христостуң Бурганның оң талазында саадаан черинче , дээрде турар чүүлдерже чүткүңер . 2 Бодалдарыңарны бо черде эвес, а дээрде турар чүүлдерже шиглеңер. 3 Бо делегейге хамаарыштыр өлген болгай силер , а чаа амыдыралыңар Христос-биле кады Бурганда хоргадай берген. 4 Амгы амыдыралыңарның үнер дөзү – Христос ээп кээрге, силер база Ооң өндүр чырыынга бүргеткен көстүп кээр силер.

5 Ынчангаш бачыттыг делегейден кээр бүгү чүүлүңерни: самыырал, чүдек-бужар херектер, туттунмас туралаашкын, ыят чок күзээшкиннер болгаш алыксак-чиксек чорукту (а ол дүрзү-бурганга чүдүүрүнден ынай-даа ылгал чок) узуткаңар! 6 Ол бүгү чүүл Бурганны дыңнавас улусче Ооң килеңин халдадыр . 7 Бир шагда силер база ындыг күзээшкиннер аайы-биле амыдырап, бодуңарны база ынчалдыр алдынып чораан силер .

8 А ам ол бүгүнү: дошкууралды, килеңни, өш-өжээнни, нүгүл-хопту болгаш үй-балай сөстер эдерин ыңай ап октаптыңар . 9 Бот-боттарыңарны мегелевеңер , чүге дээрге биеэги бүдүжүңерни ооң бүгү үүлгедиглери-биле адыра сивирип каапкаш , 10 чаа кижиниң бүдүжүн кедип алган болгай силер. Ол чаа бүдүжүңер Чаяакчының овур-хевиринге улам дөмейлежип , Бурганны алыс шын билип аарынче чоокшулап, үргүлчү чаартынып орар . 11 Түңнелинде чаа кижи бүдүжүнде: грек, иудей; ·кыртыжап демдектеткен азы кыртыжап демдектетпээн кижи ; варвар, скиф ; кул, хостуг хамааты деп ылгал чок . Чүгле Христос бар, Ол – бүгүде болур база Ол – бүгүдени бүргей ап турар!

12 Бир-тээ Бурганның шилип алганы ынак, ыдыктыг улузу болганыңарда, ээ көрүүшкүннү, буянны, биче сеткилди, томаарыышкынны, шыдамык чорукту кедип алыңар. 13 Бот-боттарыңарга шыдамык хамаарылгалыг бооп , кайы-бирээңер өске-бир эжинге хомудап-даа турза, бот-боттарыңарны өршээңер. Дээрги-Чаяакчының силерни өршээгени дег, силер база ынчалдыр өршээңер! 14 А чүнүң-даа кырынга бүгүдени дээди чаңгыс эп кылдыр тудуштурар ынакшыл турар болзун . 15 Христостуң эккээри амыр-тайбың чүректериңерни углап-баштазын , чүге дээрге Бурган силерни амыр-тайбыңче кый деп, чаңгыс мага-бот кылдыр тудуштурган-дыр . Ол дээш өөрүп четтириңер! 16 Христостуң сөзү ооң бүгү байлакшылы-биле силерниң араңарга амыдыразын . Силер ынчан бот-боттарыңарны чедишкен мерген угаан-биле өөредип база сургап, а ол ышкаш сеткилиңер ханызындан өөрүп четтирип чорууруңар Бурганга ыдыктыг ырлар, йөрээлдер болгаш Сүлдеге хамааржыр ырлар ырлап шыдаар силер . 17 Кылып турар бүгү чүүлдериңер – сөстер-даа, ажыл-херек-даа Дээрги Иисустуң ады-биле болуп турзун, Бурган Адага Ону дамчыштыр өөрүп четтириңер .

Христиан өг-бүле

(Эф. 5:22–6:9)

18 Херээжен улус, ашактарыңарга чагыртыңар, чүге дээрге Дээрги-Чаяакчыга башкарткан улус боттарын ынчаар алдынар ужурлуг . 19 Ашактар, кадайларыңарга ынак болуңар, оларны кадыг-дошкун аажылаваңар .

20 Ажы-төл, бүгү талазы-биле ада-иеңерни дыңнаңар, чүге дээрге ындыг аажы-чаңыңар Дээрги-Чаяакчыга таарымчалыг . 21 Ада-ие, ажы-төлүңерни ажындырбаңар, оон башка оларның силерден хөңнү калып каар.

22 Кулдар, бо делегейде ээлериңерни бүгү талазы-биле дыңнаңар . Чашпаа улус ышкаш, карак чаап эвес, а ак сеткилдии-биле Дээрги-Чаяакчыны хүндүлеп, дыңнаңар. 23 Чүнү-даа кылып турзуңарза, ону улус дээш эвес, а Дээрги-Чаяакчының Боду дээш кылганыңар дег, ак сеткилдиг ажылдаңар. 24 Дээрги-Чаяакчы силерге шаңнал кылдыр өнчү бээрин утпаңар . Дээрги Христоска бараан бооп турар болгай силер. 25 Бак чүүл үүлгедип турар кижи харыы бак чүүлдү ол-ла хемчээл-биле алыр; Бурган улусту ылгай көрбес .

4

1 Ээлер, силер база кулдарыңарны ак сеткилдиг болгаш чөптүг аажылаңар. Силерниң база дээрде Ээңер барын утпаңар.

Өске чагыг-сүмелер

2 Чүткүлдүг мөргүңер , мөргүп тура, сергек болуңар база өөрүп четтириңер! 3 Бис дээш база Бурган медээвиске орукту ажыдып берип, Христостуң чажыдын суртаалдаар арганы биске берзин дээш, мөргүңер . Ол суртаал ужун мен ам хоругдал адаанда тур мен . 4 Улуска ол чажытты болур-чогууру-биле, мээ-медерелче сиңниктир медеглээрим дээш, мөргүңер. 5 Бурганга бүзүревээн улус-биле боттарыңарны сарыылдыг ап, үени шын ажыглаңар . 6 Кижи бүрүзүнге херектиг харыы тудуп шыдаар кылдыр, чугааңар үргүлчү чедингир болгаш чечен-мерген болзун .

Түңнел байыр чедириишкиннери

(Эф. 6:21-22)

7 Силерге мээң дугайымда бүгү чүвени ханы ынак дуңмам Тихик чугаалап чедер. Ол Дээрги-Чаяакчыга шынчы бараан болуп, кады ажылдап турарым кижи-дир. 8 Ону силерже чорудуп турар сорулгам мындыг: ол бистиң канчаар амыдырап-ажылдап турарывысты силерге дыңнаткаш , сеткил-сагыжыңарны сорук киирзин . 9 Тихикти мен бүзүрелдиг база ханы ынак дуңмам Онисим-биле кады силерже чоруттум. Ол силерниң чаңгыс чер чурттугларыңарның бирээзи боор кижи. Мында чүү болуп турарын олар силерге бирден-бирээ чок чугаалап чедерлер.

10 Мээң хоругдал адаанда кады турар эжим Аристарх биле Варнаваның төрел дуңмазы Марк олар силерге байыр чедирди. (Маркка хамаарыштыр айтыышкын алган силер: ол силерге чеде бээрге, ону хүндүткел ёзузу-биле уткуңар.) 11 Иуст деп адаткан Иисус база силерге байыр чедирип тур. Бурганның Чагыргазы дээш, мээң-биле кады ажылдап турар улустуң аразында чүгле олар иудейлер чүве. Олар меңээ улуг деткимче бооп келди.

12 Эпафрас база силерге байыр чедирип тур. Ол силерниң бирээңер-дир база Христос Иисустуң чалчазы боор кижи-дир. Силер дээш, ол үргүлчү аажок чүткүлдүг мөргүп, Бурганның күзел-соруунга бүрүнү-биле чагырткан, четчип-бышкан болуруңар дээш, Бургандан дилеп турар-дыр. 13 Ооң силер дээш база Лаодикияда, Иерапольда чурттаан бүзүрээн улус дээш, кайы хире карак кызыл ажылдап турарын бодум херечилеп тур мен. 14 Бистиң ханы ынаавыс эмчи Лука биле Димас олар база силерге байыр чедирип турлар. 15 Лаодикияда бүзүрээн ха-дуңмага, а ол ышкаш Нимфага база ооң бажыңында чыглып турар христианнарга мээң байырым чедириңер . 16 Бо чагааны араңарга номчуп дооскаш, ону Лаодикияда христиан ниитилелге база номчуур кылдыр дамчыдып бериңер . А силер Лаодикиядан чедип кээр чагааны база номчуңар. 17 Архиппке мынча деп чугаалаңар: «Дээрги-Чаяакчыга бараан боор дээш хүлээнген ажыл-херээңни албан күүседиринге бүзүрелдиг бол».

18 Бодумнуң холум-биле бижип олур мен: Павелден байыр . Хоругдал адаанда турарымны утпаңар. Бурганның авыралы шуптуңарга доктаазын!