Авдий медээчиниң ному

Киирилде

Бодунуң кыска медээзинде Авдий медээчи улуургак Эдом күрүнени Бурган Бодунуң шилип алган чонунга удур ооң бачыттары дээш кезедир дээрзин баш бурунгаар чугаалап турар. Эдом Иудеядан мурнуу-чөөн талага, дыка хөй эрттинмес чалым-хаялыг даглыг черге турган. Эдомнуң найысылалы Селаның ады безин «чалым» дээн уткалыг. Дайзыннарга удур шак ол камгалалдан аңгыда, Эдом бодунуң мерген угаанныглары-биле алдаржаан турган. Үе-дүпте Эдомну израиль чоннуң өгбези болур Иаковтуң акызы Исавтың үре-салгалы ээлеп чурттай берген чүве-дир.

Бо медээни вавилон аг-шеригниң Иерусалимни бистиң эрага чедир 586 чылда үреп бусканының соонда бир-ле үеде медеглээн болгу дег. Бодунга төрел чон дээш сагыш човаар азы аңаа дузалажыр орнунга, Эдом Иудеяның эжелеттиргени дээш өжү ханып, амырап, харын-даа эжелекчиге дузалажып турган.

Эдомнуң буураан үези эки билдинмес. Бистиң эрага чедир IV векте эдом черни наватей чон чагырып алган. Рим күрүне үезинде Эдомнуң биеэги күжү биле ат-алдарындан ол черге чүгле Идумея деп ат артып калган.

1

Эдом чоннуң кем-буруузу болгаш кеземчези

(Иер. 49:7-22)

1 Дээрги-Бурган-Чаяакчының Авдий медээчиже чоруткан көстүүшкүнү, Эдомнуң дугайында чугаалаан чүвези бо-дур .

Дээрги-Чаяакчыдан келген медээни дыңнаан бис.

«Көдүрлүп үнгеш, Эдомга удур чаалажыылы!» – деп медээни

өске чоннарга чедирзин дээш,

айбычы кижини чоруткан турган.

2 «Дыңнап көр, Мен сени чоннар аразынга чөгенчиг чон кылып каар мен,

оларга аажок бак көрдүрер сен.

3 Турамык чорууң сени дуурайлап алган-дыр:

чалымнарда, бедик черде чурттап турар болгаш:

„Мени кым черже дүжүр октаптар боор?!“ – деп чугааландың.

4 Сен, эзир куш дег, бедидир ужуп үне бээр-даа болзуңза,

уяңны сылдыстар аразынга-даа тудуп аар болзуңза,

Мен сени оортан-даа дүжүр октаптар мен – деп, Дээрги-Чаяакчы чугаалаан . –

5 Хоозурап когараар деп чүвеңни!

Бир эвес сээң шөлүңче кат-чимис чыыкчылары кирип кээр болза,

олар элээн катты арттырып кагбас чүве бе?

Оорлар азы дүнеки үптекчилер сеңээ кээр болза,

олар чүгле бодунга чеже херегил, ынчаны оорлап албас бе?

6 А Исавтың үре-салгалының бүгү чүвезин үптеп-тонап,

ооң чажыт шыгжамырларын безин үжеп-чиндиири кайы хире-дир!

7 Сээң шупту эвилелчилериң сени чериңден үндүр ойладыптар,

сээң-биле эп-найыралдыг улус сени дуурайлааш, ажып тиилээр,

сээң аъш-чемиңни чип турган улус сеңээ дузак салыр.

Эдомга угаан-сарыыл артпас!»

8 Оон Дээрги-Чаяакчы мынча деп медеглээн:

«Эдомда мерген угаанныг улусту,

Исавтың даглыг чуртунда бодамчалыг улусту

Мээң шииткелим хүнүнде узуткап каар эвес ийик мен бе?

9 Теман чер , сээң эрес-дидим улузуң коргуушкунга алзыр.

Исавтың даглыг чуртунга кымны-даа амылыг арттырбас.

10 Өлүрүкчү чорук кылып турарың дээш,

ха-дуңмаң болур Израильди бастып турарың дээш,

бак атка кирип, кезээ мөңгеде узуткаттырар сен.

11 Хары улус Израильдиң эртине-байлаан аппарып турда ,

даштыкы улус ооң эжик-хаалгазын дамчып Иерусалимче киргеш,

аңаа үлеш кылып турда , сен кыдыынга көрүп турган сен,

ооң дайзыннарының бирээзи дег болган сен .

12 Ха-дуңмаң айыыл-халапка таваржырга, хыың ханып, амырава!

Иудеяның чону өлүп турда, өөрүве!

Олар базындырып турда, аксың калбаңнатпа!

13 Мээң чонум айыыл-халапка алзып аарга,

ооң эжик-хаалгазын дамчып кирбе!

Ол буурап каарга, ооң хай-халавынче топтап көрбе!

Ол айыыл-халапка таваржы бээрге, ооң эт-хөреңгизинге дегбе!

14 Ооң менди арткан улузун өлүрер дээш,

орук белдирлеринге кедеп, манап турба!

Ол базындырып турда, дириг арткан улузун дайзыннарга тудуп бербе!

15 Дээрги-Чаяакчының шииткелиниң хүнү

бүгү чоннарга чоокшулап келген-дир :

өскелерни канчаар аажылап чораан болдур сен,

Бурган сени база ынчаар аажылаар ;

херектериңге дүгжүр кеземче бодуңнуң бажыңче суг кудар.

16 Килеңимниң дашказын Мээң чонумнуң ыдыктыг даамга ишкени дег ,

шупту өске чоннар база ону үргүлчү ижип, төндүр пактаар ,

олар оон шуут турбаан-даа ышкаш, кырлып чиде бээр».

Израильдиң эчизинде барып тиилээри

17 «А ·Сион даг ыдыктыг чер болур,

аңаа хоргадаан чон дириг артар .

Иаковтуң үре-салгалы бодунуң өнчү черин ээлеп аар.

18 Иаковтуң үре-салгалы кыпкан от апаар,

Иосифтиң үре-салгалы чалбыыш апаар ,

а Исавтың үре-салгалы кургаг сиген апаргаш,

өрттеттирип, узуткаттырып аар,

олардан кым-даа дириг артпас».

Дээрги-Чаяакчының чугаалаан сөзү ол-дур.

19 ·Негев чурттакчылары Исавтың даглыг чуртун эжелеп аар,

·Шефела чурттакчылары филистим чоннуң чуртун эжелеп аар;

олар Эфремниң черин – Самарияның чоок-кавызын эжелеп аар,

а Вениаминниң аймаа Галаад девискээрин эжелеп аар.

20 Израильдиң өскээр көжүртү берген аг-шерии

·ханаан черни шуут-ла Сарептага чедир эжелеп аар,

а Иерусалимниң өскээр көжүртү бергеш, Сефарадта чурттап турар чону

Негевтиң хоорайларын эжелеп аар.

21 Тиилекчи улус ·Сион дагга чедип келгеш,

Исавтың даглыг чуртун башкарып эгелээр.

Дээрги-Чаяакчының Чагыргазы тургустунар .